Broj: 711-I-1601-P-77/21-08-11

Zagreb, 11. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja o sukobu interesa dužnosnika Igora Fazekaša, člana Uprave trgovačkog društva Hrvatske šume d.o.o.,** na 141. sjednici, održanoj 11. rujna 2021., donosi sljedeću:

 **ODLUKU**

**I. Istovremenim obnašanjem dužnosti predsjednika Uprave trgovačkog društva Hrvatske šume d.o.o. i dužnosti predsjednika Županijske skupštine Virovitičko-podravske županije, kao druge javne dužnosti, u razdoblju od 16. veljače 2021. do 15. travnja 2021., dužnosnik Igor Fazekaš, član Uprave trgovačkog društva Hrvatske šume d.o.o, počinio je povredu članka 13. stavka 1. ZSSI-a.**

**II. Istovremenim primanjem plaće za obnašanje dužnosti predsjednika Uprave trgovačkog društva Hrvatske šume d.o.o. i primanjem naknade za obnašanje javne dužnosti predsjednika Županijske skupštine Virovitičko-podravske županije, u razdoblju od 16. veljače 2021. do 15. travnja 2021.** **u ukupnom neto iznosu 7.322,00 kn, dužnosnik Igor Fazekaš, član Uprave trgovačkog društva Hrvatske šume d.o.o, počinio je povredu članka 12. ZSSI-a.**

**III. Za utvrđene povrede iz točke I. i II. izreke ove Odluke dužnosniku Igoru Fazekašu izriče se sankcije obustave isplate dijela neto mjesečne plaće u ukupnom iznosu od 2.000,00 kn, koja će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 130. sjednici, održanoj 11. lipnja 2021. pokrenulo postupak za odlučivanje o sukobu interesa protiv dužnosnika Igora Fazekaša, člana Uprave trgovačkog društva Hrvatske šume d.o.o., zbog moguće povrede članka 13. stavka 1. ZSSI-a, koja proizlazi iz istovremenog obnašanja navedene dužnosti i dužnosti predsjednika Županijske skupštine Virovitičko-podravske županije, kao druge javne dužnosti, kao i zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene dužnosti i primanja naknade za obnašanje javne dužnosti predsjednika Županijske skupštine Virovitičko-podravske županije.

Na odluku o pokretanju postupka dužnosnik je u Zakonom propisanom roku dostavio pisano očitovanje u kojem u bitnome navodi da je nesporno da obnaša dužnost člana Uprave navedenog trgovačkog društva na koju dužnost je imenovan 20. studenog 2017., kao i da je do donošenja Odluke Vlade Republike Hrvatske o raspisivanju izbora za predstavnička tijela jedinica lokalne i područne (regionalne) samouprave od 14. travnja 2021. (koja je stupila na snagu 15. travnja 2021.) bio vijećnik Županijske skupštine Virovitičko-podravske županije izabran sa liste HDZ-HSS-HSPAS-HDSSB na izborima provedenim 25. svibnja 2017. te da je svoj mandat stavio u mirovanje radi činjenice da je u trenutku izbora bio ravnatelj Doma zdravlja Virovitičko-podravske županije - ustanove čiji je osnivač Županija. Nespornim ističe i da je svoj vijećnički mandat aktivirao 16. veljače 2021. na sjednici Županijske skupštine održanoj istog dana te da je isti dan, odnosno na istoj sjednici izabran za predsjednika Županijske skupštine sve dok Odlukom Vlade RH o raspisivanju izbora za predstavnička tijela JLRS Županijska skupština nije raspuštena, odnosno dok svim vijećnicima ovog predstavničkog tijela mandati nisu prestali. Mišljenja je da u cijelom ovom postupku nije povrijeđen niti jedan od zakonskih propisa, poglavito onaj koji uređuje područje funkcioniranja sustava područne samouprave, dakle, da je u potpunosti legalan izbor za predsjednika Županijske skupštine te da nije bilo zapreke da, kao vijećnik izabran na listi koja je sudjelovala na izborima aktivira svoj mandat i postane punopravni član ovog predstavničkog tijela.

U tom smislu dužnosnik podržava stav dan u obrazloženju Odluke o pokretanju postupka, da Povjerenstvo „nema ovlasti širiti krug dužnosnika izvan onog propisanog člankom 3. ZSSI-a" budući da u navedenom slučaju uistinu predsjednik Županijske skupštine nije naveden kao dužnosnik u smislu navedene odredbe članka 3. ZSSI-a. No, tumačenje da "obnašanje dužnosti predsjednika Županijske skupštine Virovitičko-podravske županije nedvojbeno predstavlja obnašanje druge javne dužnosti u smislu članka 13..st.l. ZSSI-a" ne može prihvatiti, ne samo iz naprijed navedenog razloga, nego i činjenice da se na izborima za članove predstavničkih tijela JLRS glasuje za liste kandidata sukladno odredbama posebnog Zakona (Zakona o lokalnim izborima), a ne glasuje se neposredno za ime kandidata koji članovima predstavničkog tijela postaju ukoliko lista čiji su kandidati ostvari potrebiti broj glasova birača.

Isto tako navodi kako je u Odluci o pokretanju postupka navedeno „da nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz obnašanje navedene dužnosti obnašati i drugu javnu dužnost, konkretno dužnost predstavničkog tijela jedinice područne (regionalne) samouprave" pa dakle da, "s obzirom na navedeno ne postoji odredba Zakona iz koje bi proizlazilo pravo članova Uprave navedenih trgovačkih društva na istovremeno obnašanje druge javne dužnosti". Smatra da se iz činjenice što ne postoji izričita zabrana, da se uz obnašanje dužnosti člana Uprave trgovačkog društva obnaša i druga javna dužnost - dotično dužnost predsjednika predstavničkog tijela, ne može izvoditi zaključak da takva mogućnost ne postoji.

Nastavno na sve navedeno, napominje da je na dužnosti predsjednika Županijske skupštine u razdoblju od 16. veljače 2021. do 15. travnja 2021. primio pripadajuću naknadu za obnašanje dužnosti predsjednika Županijske skupštine u ukupnom iznosu od 7.322,00 kn, koje je prema vlastitoj izjavi prilikom izbora na mjesto predsjednika Županijske skupštine uplatio za pomoć bolesnoj djevojčici ……………. za hitnu operaciju. Nastavno na navedeno, mišljenja je da u konkretnom slučaju ne postoje razlozi pokretanja postupka za utvrđivanje postojanja sukoba interesa niti da su u istom slučaju na bilo koji način povrijeđene pozitivne zakonske norme.

Dužnosnik Igor Fazekaš nazočio je sjednici Povjerenstva na kojoj je donesena konačna odluka u ovom predmetu te je je u bitnom ponovio navode iznesene u svom očitovanju od 8. srpnja 2021., prilažući u spis dokaz o uplati iznosa od 3.661,00 kn i 1.861,00 kn kao donacija djevojčici ……………. za hitnu operaciju. Dodaje kako se naknada primljenih za obnašanje dužnosti predsjednika Županijske skupštine Virovitičko-podravske županije, kao druge javne dužnosti, imao namjeru odreći, no da mu je bilo rečeno da to nije bilo moguće te da naknada mora biti isplaćena, a on nakon toga može raspolagati njome kako sam odluči.

Člankom 3. stavkom 1. podstavkom 37. ZSSI-a propisano je da su predsjednici i članovi upravi trgovačkih društava koja su u većinskom državnom vlasništvu dužnosnici u smislu istog Zakona, stoga je Igor Fazekaš povodom obnašanja navedene dužnosti obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Igor Fazekaš od 20. studenog 2017. obnaša dužnost člana Uprave trgovačkog društva Hrvatske šume d.o.o.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Uvidom u podatke Informacijskog sustava Porezne uprave koji je izvršen na temelju dodijeljenog ovlaštenja, utvrđeno je da je dužnosnik pored plaće za obnašanje dužnosti člana Uprave trgovačkog društva Hrvatske šume d.o.o., u aktualnom mandatu od uplatitelja Županije Virovitičko-podravske ostvario i dodatne naknade, odnosno da mu je pored plaće isplaćen11. ožujka 2021. iznos od 1.861,00 kn pod brojem oznake primitka 4030 (drugi dohodak).

Nadalje, uvidom u izvješća o imovinskom stanju dužnosnika Igora Fazekaša utvrđeno je da je dužnosnik u svim podnesenim izvješćima naveo da dužnost člana Uprave trgovačkog društva Hrvatske šume d.o.o. obnaša profesionalno i za navedeno prima plaću.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Na traženje Povjerenstva, Virovitičko-podravska županijsa se očitovala dopisom broj KLASA: 021-01/21-01/12 UR.BROJ: 2189/1-04/01-21-2 navodeći da je dužnosnik Igor Fazekaš izabran za predsjednika Županijske skupštine 16. veljače 2021. Odlukom Županijske skupštine Virovitičko-podravske županije te je tu dužnost obnašao sve do 15. travnja 202l. kada je Odlukom Vlade Republike Hrvatske o raspisivanju izbora za predstavnička tijela jedinica lokalne i područne (regionalne) samouprave prestao mandat svih članove predstavničkih tijela jedinica lokalne i područne samouprave, pa tako i članova Županijske skupštine.

U razdoblju od izbora na dužnost predsjednika Županijske skupštine odnosno 16. veljače 2021. do 15. travnja 2021. Igor Fazekaš primio je ukupno u neto iznosu od 7.322,00 kuna na ime naknade za obnašanje dužnosti predsjednika Županijske skupštine (jedna puna naknada od 3.600,00 kuna u neto i dvije naknade u polovni ovog iznosa sukladno Odluci o naknadama troškova vijećnika (Službeni glasnik“ Virovitičko-podravske županije br. 6/97.) Naime, prema navedenoj Odluci naknada za obnašanje dužnosti predsjednika Županijske skupštine iznosila je 3.600,00 kuna mjesečno te je navedeni iznos isplaćivan u mandatu županijske skupštine 2017. - 2021. odnosno dok vijećnicima tog mandata nije prestao mandat stupanjem na snagu Odluke Vlade Republike Hrvatske o raspisivanju izbora za članove predstavničkih tijela jedinica lokalne i područne (regionalne) samouprave 15. travnja 202l.

Uvidom u sudski registar Trgovačkog suda u Zagrebu utvrđeno je da je pod matičnim brojem subjekta: 080251008, OIB: 69693144506 upisano trgovačko društvo Hrvatske šume d.o.o. Kao jedini član/osnivač navedenog trgovačkog društva upisana je Republika Hrvatska, a dužnosnik Igor Fazekaš upisan je kao član Uprave.

Vezano za odredbe članka 13. ZSSI-a Povjerenstvo obrazlaže da je člankom 3. stavcima 1., 2. i 3. ZSSI-a propisano tko su dužnosnici u smislu toga Zakona te da navedene dužnosti predstavljaju numerus clausus, odnosno da Povjerenstvo nema ovlasti širiti krug dužnosnika izvan onog propisanog člankom 3. ZSSI-a.

Međutim, Povjerenstvo ukazuje da pojam dužnosnika u smislu ZSSI-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI-om. Druga javna dužnost iz članaka 13. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i dužnosnici u smislu članka 3. stavaka 1., 2. i 3. ZSSI-a. Tako su članovi predstavničkih tijela jedinica područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao dužnosnike. Povjerenstvo stoga tumači da obnašanje dužnosti predsjednika skupštine Virovitičko-podravske županije nedvojbeno predstavlja obnašanje druge javne dužnosti u smislu odredbe članka 13. stavka 1. ZSSI-a.

Povjerenstvo nadalje obrazlaže da Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, kao ni odredbama Zakona o upravljanju državnom imovinom („Narodne novine“ broj 52/18.) kojim se uređuju načela i dokumenti upravljanja državnom imovinom te način i uvjeti upravljanja dionicama i poslovnim udjelima pravnih osoba od posebnog interesa za Republiku Hrvatsku, pa tako i trgovačkog društva Hrvatske šume d.o.o., te odredbama Zakona o šumama („Narodne novine“ broj 68/18., 115/18., 98/19., 32/20., 145/20.) kojim je propisano da je javni šumoposjednik pravna osoba od posebnog interesa za Republiku Hrvatsku koja gospodari šumama i šumskim zemljištima u vlasništvu Republike Hrvatske, dok je naziv javnog šumoposjednika „Hrvatske šume društvo s ograničenom odgovornošću“, nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz obnašanja navedene dužnosti obnašati i drugu javnu dužnost, konkretno dužnost predstavničkog tijela jedinice područne (regionalne) samouprave.

S obzirom na navedeno, ne postoji odredba Zakona koji se odnosi na članove uprava trgovačkih društava u većinskom državnom vlasništvu, pa tako ni na članove Uprave trgovačkog društva Hrvatske šume d.o.o., a iz koje bi proizlazilo pravo članova uprave navedenih trgovačkih društava na istovremeno obnašanje druge javne dužnosti.

Slijedom navedenog, u konkretnom slučaju nije ispunjena iznimka propisana člankom 13. stavkom 1. ZSSI-a koja dopušta obnašanje druge javne dužnosti ako je „zakonom drugačije propisano“ te je stoga istovremeno obnašanje dužnosti člana Uprave trgovačkog društva Hrvatske šume d.o.o. i predsjednika Županijske skupštine Virovitičko-podravske županije u razdoblju od 16. veljače 2021. do 15. travnja 2021. protivno zabrani iz članka 13. stavka 1. ZSSI-a. Slijedom navedenog, odlučeno je kao u točki I izreke ove Odluke.

Zakon o lokalnoj i područnoj (regionalnoj) samoupravi („Narodne novine“, broj 33/01, 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19. u daljnjem tekstu: ZLPS) definira mjesnu samoupravu kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana. Člankom 27. stavkom 1. ZLPS-a propisano je da su općinsko vijeće, gradsko vijeće i županijska skupština predstavnička tijela građana i tijela lokalne, odnosno područne (regionalne) samouprave koja donose akte u okviru djelokruga jedinice lokalne, odnosno područne (regionalne) samouprave te obavljaju druge poslove u skladu sa zakonom i statutom jedinice lokalne, odnosno područne (regionalne) samouprave.

Također, niti jednim od navedenih zakona nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz primanje plaće za navedenu dužnost primati naknadu za obnašanje druge javne dužnosti, konkretno za obnašanje javne dužnosti predsjednika županijske skupštine. S obzirom da iz prikupljene dokumentacije proizlazi da je dužnosnik Igor Fazekaš istovremeno primao plaću kao član Uprave trgovačkog društva Hrvatske šume d.o.o. i naknadu kao predsjednik Županijske skupštine Virovitičko-podravske županije, navedeno upućuje na povredu članka 12. ZSSI-a.

 Slijedom svega navedenog, a budući da je iz prikupljene dokumentacije i očitovanja dužnosnika vidljivo kako je dužnosnik Igor Fazekaš za razdoblje u kojem je obnašao dužnost predsjednika Županijske skupštine Virovitičko-podravske županije primio naknadu u ukupnom neto iznosu 7.322,00 kn, u kojem je razdoblju istovremeno primao plaću za obnašanje dužnosti predsjednika Uprave trgovačkog društva Hrvatske šume d.o.o., utvrđeno je da je dužnosnik Igor Fazekaš počinio povredu članka 12. ZSSI-a. Stoga je Povjerenstvo odlučilo kao što je navedeno u točki II. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 12. i 13. ZSSI-a Povjerenstvo može izreći sankciju opomene, obustave isplate dijela neto mjesečne plaće i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja je utjecala na izricanje obustave isplate dijela neto mjesečne plaće Povjerenstvo je cijenilo okolnost da se radilo o povredama dvaju odredaba ZSSI-a.

Kao okolnost koja je utjecala na izricanje najniže sankcije Povjerenstvo je cijenilo okolnost da je dužnosnik navedeni iznos djelomično donirao pa stoga Povjerenstvo smatra da je za utvrđenu povredu primjerena sankcija obustava isplate dijela neto plaće u iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn te je donijelo odluku kako je navedeno u točki III izreke ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Igor Fazekaš, elektronička dostava
2. Objava na internetskoj stranici Povjerenstva
3. Pismohrana